《题唐子华春云出谷图》
元代·叶颙

云住山色佳，云去山骨瘦。云物屡变更，青山但如旧。

子华亦何人，胸有山水痼。嵯峨万叠青，收拾在尺素。

春云去何之，出谷渐弥布。滃郁复氤氲，天下期盖覆。

或然化甘霖，江山起烟雾。枯槁及林木，巨细沾雨露。

慎勿谩遮天，掩蔽激众怒。无心我亦云，偶出非有故。

读书幸不多，早被儒冠误。巍然抗高节，要与云同步。

得失费卷舒，坐阅岁月度。富贵情易图，不义愧攀附。

负郭二顷田，自足慰衰暮。慇勤送云出，我欲寻归路。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。